### NN 40/2025 (7.3.2025.), Statut Nezavisne stranke Samo Tim

POLITIČKE STRANKE

571

Na temelju članka 6. Ustava Republike Hrvatske (»Narodne novine« 56/90, 135/97, 8/98, 113/00, 124/00, 28/01, 41/01, 55/01, 76/10, 85/10, 5/14) i članka 10. Zakona o političkim strankama (»Narodne novine« 76/93, 111/96, 164/98, 36/01, 28/06), Osnivačka Skupština Nezavisne stranke Samo Tim (u daljnjem tekstu: Stranka) na svojoj sjednici 18. siječnja 2025. godine donijela je

STATUT

NEZAVISNE STRANKE SAMO TIM

I. OPĆE ODREDBE

Članak 1.

Ovim se Statutom uređuju naziv, skraćeni naziv, naziv na stranom jeziku, sjedište, teritorijalno područje djelovanja, izgled znaka i pečata, ciljevi i način djelovanja Stranke, način osiguranja javnosti djelovanja, uvjeti i način učlanjivanja, prestanak članstva, prava, obveze i odgovornosti članova, način vođenja popisa članova, stegovna odgovornost članova, predstavljanje i zastupanje Stranke, pitanja vezana uz ustrojstvo, ustrojstvene oblike, tijela upravljanja, njihov sastav i način sazivanja sjednica te izbor, opoziv i ovlasti, rad Stranke, sredstva za rad i način financiranja Stranke, prestanak rada Stranke, imovina te način stjecanja i raspolaganja imovinom, postupak s imovinom u slučaju prestanka rada Stranke i druga pitanja od značaja za Stranku.

Članak 2.

Izrazi koji se koriste u ovom Statutu, a imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

Naziv, područje djelovanja i sjedište

Članak 3.

Naziv političke stranke je Nezavisna stranka Samo Tim.

Skraćeni naziv stranke je SamoTim.

Sjedište Stranke je u Samoboru. Odluku o adresi i promjeni adrese sjedišta donosi Predsjedništvo Stranke.

Stranka djeluje u Republici Hrvatskoj.

Stranka djeluje i u inozemstvu, u skladu s pravnim poretkom Republike Hrvatske, pravnim poretkom države u kojoj djeluje, Statutom te zakonskim propisom.

Članak 4.

Nezavisna stranka Samo Tim je pravna osoba osnovana u skladu s Ustavom RH i Zakonom o političkim strankama. Stranka je upisana u Registar političkih stranaka koje vodi ministarstvo nadležno za upravu, u ovom slučaju Ministarstvo pravosuđa, uprave i digitalne transformacije Republike Hrvatske.

Obilježja Stranke, znak i pečat

Članak 5.

Stranka ima znak. Znak čini puni naziv stranke – riječi Nezavisna stranka pisane malim tiskanim slovima centrirano iznad riječi Samo Tim napisane u uglatim zagradama velikim tiskanim slovima, gdje su slovo »S« i slovo »T« više istaknuti.

Članak 6.

Stranka ima pečat pravokutnog oblika. Veličina pečata je 38 mm x 14 mm. U sredini pečata otisnut je znak Stranke, riječi Nezavisna stranka centrirano iznad riječi Samo Tim u uglatim zagradama.

Javnost rada

Članak 7.

Rad Stranke je javan.

Javnost rada ostvaruje se javnim djelovanjem, redovnim obavješćivanjem članova i javnosti o svim bitnim pitanjima vezanim uz rad Stranke, izjavama i priopćenjima za medije, objavama na internetskim stranicama i društvenim mrežama te održavanjem javnih skupova, sve s ciljem upoznavanja građana s političkim djelovanjem Stranke.

Javnost se može isključiti sa sjednica pojedinih tijela Stranke.

Stranka ima svoju internet stranicu.

Stranka može izdavati svoja glasila.

II. ČLANSTVO

Uvjeti za stjecanje članstva i prijem u članstvo

Članak 8.

Članom Stranke može postati svaki punoljetan i poslovno sposoban građanin, koji ima državljanstvo Republike Hrvatske, koji prihvaća Program i Statut Stranke, te koji nije član druge političke stranke registrirane u Republici Hrvatskoj.

Za članstvo u Stranci potrebno je ispuniti pristupnicu.

Član Stranke predajom pristupnice jamči za točnost podataka na istoj te daje privolu za obradu osobnih podataka u marketinške svrhe za potrebe djelovanja stranke.

Odluku o prihvaćanju člana u članstvo Stranke donosi Predsjedništvo na temelju prijedloga Predsjednika, nakon čega se član upisuje u Evidenciju članova (registar)

Evidenciju (registar) članova vodi tajnik Stranke.

Registar članova vodi se u elektroničkom obliku te sadrži podatke o osobnom imenu, osobnom identifikacijskom broju (OIB), datumu rođenja, mjestu rođenja, spolu, nacionalnosti, podacima o stanovanju, podacima za kontakt, datumu pristupanja Stranci, datumu prestanka članstva, kao i ostalim podacima od važnosti za Stranku.

Članovi Stranke plaćaju članarinu čiju visinu određuje Predsjedništvo odlukom za svaku tekuću godinu.

Članarina se može plaćati godišnje ili mjesečno, u iznosu koji za tekuću godinu utvrdi Predsjedništvo Stranke.

Predsjedništvo može, odlukom o visini članarine, predvidjeti kategorije oslobađanja ili smanjenja iznosa članarine za studente, umirovljenike, nezaposlene i dr.

Neplaćanje članarine duže od 12 mjeseci bez opravdanog razloga može biti osnova za pokretanje stegovnog postupka, osim u slučaju odluke Predsjedništva o oslobađanju od plaćanja.

Sve promjene vezane uz visinu članarine objavljuju se na službenoj internet stranici Stranke i elektroničkim putem šalju članovima.

Prava člana

Članak 9.

Član Stranke ima pravo:

1) birati i biti biran u tijela Stranke

2) biti upoznat s radom Stranke i njenim aktivnostima

3) sudjelovati u stranačkim aktivnostima i raspravama Stranke

4) slobodno iznositi mišljenje, davati prijedloge o radu Stranke

5) biti kandidiran na stranačkim listama za predstavnička tijela i izvršne dužnosti na svim razinama u Republici Hrvatskoj u skladu s ovim Statutom

6) ostvarivati druga prava predviđena Statutom ili odlukama tijela Stranke

7) istupiti iz Stranke.

Obveze člana

Članak 10.

Član Stranke ima obvezu:

1) pridržavati se Statuta i odluka tijela Stranke

2) zastupati i promicati Program Stranke i njene interese

3) redovito sudjelovati u stranačkim aktivnostima i radu

4) zalagati se za uspjeh Stranke na izborima

5) čuvati ugled Stranke

6) redovito plaćati članarinu ukoliko nije oslobođen plaćanja iste

7) poštivati ljudsko dostojanstvo sudionika unutarstranačkih rasprava te izbjegavati nepotrebne sukobe

8) ispunjavati ostale obveze utvrđene Statutom ili odlukama tijela Stranke.

Prestanak članstva

Članak 11.

Članstvo u Stranci prestaje:

1) pisanom izjavom o istupanju iz Stranke

2) smrću člana

3) pristupanjem drugoj političkoj stranci registriranoj u Republici Hrvatskoj

4) kandidiranjem na izborima bez suglasnosti Stranke

5) podnošenjem ostavke na članstvo ili dužnost u predstavničkim, izvršnim i drugim tijelima vlasti, bez suglasnosti Stranke

6) izricanjem pravomoćne sudske presude za kaznena djela propisana Etičkim kodeksom

7) isključenjem.

Članak 12.

Člana će se isključiti u slučaju teške povrede članskih obveza.

Teškom povredom članske obveze smatra se postupanje kojim se krši Statut Stranke ili se djeluje suprotno načelima i temeljnim vrijednostima utvrđenim Statutom i Programom Stranke, postupanje koje je prouzročilo štetne posljedice za ugled i/ili političke interese Stranke.

Odluku o disciplinskoj mjeri odnosno isključenju člana donosi Predsjedništvo na prijedlog Stegovnog povjerenstva.

Za potrebe vođenja stegovnog postupka osniva se Stegovno povjerenstvo koje ima tri člana, a bira ih Predsjedništvo iz reda članova Stranke.

Stegovno povjerenstvo razmatra sve prijave o teškim povredama članskih obveza i provodi postupak utvrđivanja činjenica.

Po završetku postupka, Stegovno povjerenstvo donosi obrazloženo mišljenje i predlaže Predsjedništvu izricanje disciplinske mjere (opomena, suspenzija, isključenje).

Etički kodeks, kao poseban akt, pobliže uređuje vrste povreda i stegovne mjere.

Protiv konačne odluke Predsjedništva, član ima pravo žalbe Skupštini u roku od 15 dana od dana primitka odluke.

III. USTROJSTVO I TIJELA STRANKE

Ustrojstveni oblici

Članak 13.

Unutarnji ustroj Stranke temelji se na teritorijalnoj podjeli Republike Hrvatske te se sastoji od sljedećih organizacija: ogranka, općinske, gradske i županijske organizacije.

Temeljni ustrojstveni oblik Stranke je ogranak. Ogranak čini najmanje pet članova. Ogranak ima Skupštinu i Predsjedništvo ogranka.

Za osnivanje ogranka potrebno je najmanje pet članova Stranke s prebivalištem na području na kojem se ogranak osniva.

Skupština novog ogranka mora se sazvati u roku od 30 dana od dana donošenja odluke o osnivanju.

Na konstituirajućoj sjednici biraju se predsjednik i tajnik ogranka te se o tome obavještava Tajnik Stranke na nacionalnoj razini.

Predsjedništvo Stranke može imenovati povjerenika u slučaju da ne postoji dovoljno članova za osnivanje ogranka ili lokalne organizacije ili kada je ogranak raspušten.

Mandat povjerenika traje najdulje šest (6) mjeseci, uz mogućnost produljenja.

Općinska organizacija djeluje na području općine, a sastoji se od ogranaka koji djeluju na području pojedine općine. Općinska organizacija ima svoju Skupštinu i Predsjedništvo ogranka.

Gradska organizacija djeluje na području grada, a sastoji se od ogranaka koji djeluju na području pojedinog grada. Gradska organizacija ima svoju Skupštinu i Predsjedništvo.

Županijsku organizaciju čine sve općinske i gradske organizacije s područja pojedine županije. Županijska organizacija ima svoju Skupštinu i Predsjedništvo.

Ustrojstveni oblici Stranke nemaju svojstvo pravne osobe. Pravilnik o radu ustrojstvenih oblika donosi Predsjedništvo.

Članak 14.

Obveze ustrojstvenih oblika su:

1. raspravljanje o političkim, društvenim, socijalnim, lokalnim i drugim problemima i odlučivanje o svim pitanjima u okviru svojega djelokruga

2. provođenje stranačke politike, odluka i uputa viših tijela Stranke na području djelovanja ogranka

3. predlaganje Predsjedništvu Stranke kandidata za izbore za tijela lokalne i područne (regionalne) samouprave

4. uspostavljanje radnih tijela i povjerenstva za određena pitanja na svom području

5. djelovanje na širenju članstva.

Članak 15.

Odluku o osnivanju i raspuštanju ustrojstvenih oblika donosi Predsjedništvo Stranke.

Dok se ne osnuju ustrojstveni oblici, Predsjedništvo Stranke može imenovati povjerenike za pojedina područja te im odrediti ovlasti i dužnosti.

Mandat članova tijela ustrojstvenih oblika traje četiri godine, a svi članovi mogu biti birani više puta.

Sva pitanja koja nisu uređena Statutom Stranke, u odnosu na ustrojstvene oblike bit će uređena Pravilnikom o ustrojstvenom obliku Stranke, kojeg donosi Predsjedništvo.

Tijela Stranke

Članak 16.

Tijela Stranke su:

1. Skupština

2. Predsjedništvo

3. Predsjednik

4. Tajnik

5. Nadzorni odbor.

Skupština

Članak 17.

Skupština je najviše tijelo Stranke.

Članovi Skupštine su članovi Predsjedništva Stranke, članovi Nadzornog odbora Stranke te izabrani delegati između članova Stranke.

Skupština može biti redovita, izborna i izvanredna.

Redovitu Skupštinu saziva Predsjedništvo prema potrebi, uobičajeno jednom godišnje.

Sjednica Izborne Skupštine Stranke održava se svake četiri godine, a izvanredna po potrebi.

Članak 18.

Sjednicu Skupštine Stranke saziva Predsjedništvo Stranke pozivom članovima Skupštine sa prijedlogom dnevnog reda te danom i mjestom održavanja sjednice.

Skupština se najavljuje 15 dana prije zasjedanja putem internetske stranice Stranke, adresa elektroničke pošte, putem SMS poruka na registrirane brojeve telefona članova ili preporučeno poštom ako drugačije nije moguće dostaviti poziv. Predsjedništvo donosi Odluku o ključu za odabir broja delegata 30 dana prije sazivanja Skupštine.

Sjednica Skupštine može se sazvati i održati u elektroničkom obliku, gdje će se na odgovarajući način primijeniti odredbe ovog Statuta.

Odluke donesene na sjednicama održanim elektroničkim putem ravnopravne su s odlukama donesenim na fizičkim sjednicama.

Tajnik Stranke zadužen je za koordinaciju, tehničku podršku i evidenciju sudionika na sjednicama koje se održavaju elektroničkim putem.

Članak 19.

Sjednicom Skupštine predsjeda Predsjednik Stranke, a u njegovoj odsutnosti potpredsjednik.

U slučaju odsutnosti i predsjednika i potpredsjednika, Skupština će na početku sjednice javnim glasanjem odrediti osobu koja predsjeda sjednicom.

Predsjednik Stranke izlaže dnevni red, verificira prisutnost broja članova Skupštine, predlaže kandidate za sve funkcije prilikom izbora tijela Stranke te predlaže zapisničara i ovjerovitelje zapisnika.

Članak 20.

Skupština odlučuje pravovaljano ako je nazočna natpolovična većina članova Skupštine određenih čl. 17. ovog Statuta, a odluke donosi većinom glasova nazočnih članova, ako ovim Statutom nije određena posebna većina.

Glasanje na sjednicama Skupštine je javno, a Skupština može odlučiti da se o pojedinim pitanjima glasa tajno.

O radu sjednice Skupštine vodi se zapisnik, koji potpisuju zapisničar i dva ovjerovitelja, a isti se trajno čuva u arhivu Stranke.

Članak 21.

Izvanredna Skupština saziva se na zahtjev Predsjedništva Stranke, Nadzornog odbora ili na zahtjev minimalno 50 % članova Stranke. U svom zahtjevu za sazivanje Skupštine predlagatelji su obvezni predložiti dnevni red sjednice.

Izvanredna Skupština saziva se minimalno petnaest dana prije zasjedanja na isti način kako je to propisano za Redovnu Skupštinu.

Ako Predsjedništvo ne sazove sjednicu Skupštine u roku petnaest dana od dana dostave zahtjeva najmanje 50 % članova Stranke ili zahtjeva Nadzornog odbora Stranke, sazvat će je predlagatelj, uz uvjet da poziv na Skupštinu mora sadržavati prijedlog dnevnog reda te dan i mjesto održavanja sjednice Skupštine.

Članak 22.

Skupština:

– usvaja Statut i njegove izmjene i dopune,

– usvaja Program Stranke i njegove izmjene i dopune,

– daje temeljne smjernice za rad političke stranke,

– bira i razrješuje Predsjednika i potpredsjednika,

– bira i razrješuje članove Predsjedništva,

– bira i razrješuje članove Nadzornog odbora,

– bira i razrješuje osobe ovlaštene za zastupanje Stranke,

– raspravlja o izvješćima Predsjedništva i drugih tijela Stranke te daje smjernice za daljnji rad,

– odlučuje i o drugim pitanjima za koja Statutom nije utvrđena nadležnost drugih tijela Stranke.

Predsjedništvo

Članak 23.

Predsjedništvo obavlja izvršne i druge poslove određene ovim Statutom, koordinira poslovima unutar Stranke, donosi, provodi i nadzire izvršavanje odluka, priprema rad Skupštine Stranke te je za svoj rad odgovorno Skupštini.

Predsjedništvo ima od pet do sedam članova. Predsjedništvo sačinjavaju predsjednik, potpredsjednik, dva do pet članova koje bira Skupština na mandat od četiri godine ili do izvanredne izborne skupštine.

Predsjedništvo na svojoj prvoj sjednici odmah po završetku Skupštine između izabranih članova od strane Skupštine bira i imenuje tajnika Stranke.

Članak 24.

Sjednicu Predsjedništva saziva i predsjeda joj predsjednik Stranke, a u njegovoj odsutnosti potpredsjednik Stranke. Isto se primjenjuje i na niže razine organizacije u odgovarajućem smislu.

Sjednice Predsjedništva održavaju se prema potrebi, o čemu odlučuje predsjednik, a moraju se održati najmanje jednom u tri mjeseca.

Sjednica Predsjedništva je pravovaljana ako je nazočna natpolovična većina njegovih članova, a odluke se donose natpolovičnom većinom glasova svih članova Predsjedništva.

Predsjedništvo može odlučivati i na temelju izjašnjavanja putem telefona, s obvezom verificiranja takve odluke na sljedećoj sjednici Predsjedništva.

Sjednice Predsjedništva mogu biti sazvane i održane u elektroničkom obliku, gdje će se na odgovarajući način primijeniti odredbe ovog Statuta. Isto se odnosi i na regionalne i lokalne organizacije.

Sjednici Predsjedništva mogu prisustvovati i članovi Nadzornog odbora, ali bez prava odlučivanja, kako bi u svakom trenutku bili upoznati s ukupnim djelovanjem Stranke.

U radu Predsjedništva, po potrebi, sudjeluju i druge osobe, bez prava odlučivanja.

Članovi Predsjedništva Stranke dužni su izbjegavati situacije sukoba interesa u kojima bi njihov privatni interes mogao utjecati na nepristrano obavljanje dužnosti.

Ako se član Predsjedništva nađe u sukobu interesa ili mogućnosti sukoba interesa, obvezan je to odmah prijaviti Predsjedniku Stranke i izuzeti se iz glasanja ili odlučivanja o toj točki dnevnog reda.

Neprijavljivanje sukoba interesa može se smatrati teškom povredom članskih obveza i biti razlog za pokretanje stegovnog postupka.

Zapisnik na sjednici Predsjedništva vodi jedan od članova Predsjedništva, koji ga ovjerava svojim potpisom, a potpisuje ga predsjednik Stranke.

Članak 25.

Predsjedništvo:

– priprema i saziva sjednice Skupštine Stranke,

– utvrđuje i podnosi Skupštini na razmatranje prijedlog Statuta te prijedlog njegovih izmjena i dopuna,

– utvrđuje i podnosi Skupštini na razmatranje prijedlog Programa Stranke te prijedlog izmjena i dopuna Programa,

– predlaže izborni program i strategiju Stranke,

– odlučuje o kandidatima za izbore na lokalnoj i nacionalnoj razini,

– usvaja godišnji program rada s financijskim planom poslovanja i godišnja financijska izvješća,

– brine o izvršenju usvojenog programa rada i provedbi odluka Skupštine Stranke,

– podnosi Skupštini izvješća o svom radu,

– donosi sve odluke nužne za djelovanje Stranke, koje nisu u nadležnosti Skupštine Stranke,

– donosi odluku o promjeni adrese sjedišta Stranke,

– donosi odluke kojima odlučuje o visini članarine ili nagradama,

– odlučuje o članstvu,

– donosi Etički kodeks Stranke, kao poseban akt kojim se uređuju pitanja etike i stegovne odgovornosti članova,

– imenuje Stegovno povjerenstvo i odlučuje o stegovnim mjerama,

– bira i imenuje tajnika Stranke,

– brine o upoznavanju javnosti s radom Stranke,

– redovito raspravlja i odlučuje o aktualnim političkim pitanjima i aktivnostima,

– odlučuje o osnivanju i raspuštanju ustrojstvenih oblika Stranke,

– donosi odluku o isključenju člana,

– donosi ključ za odabir broja delegata za Skupštinu stranke,

– donosi odluku o izbornim i/ili poslijeizbornim koalicijama kao i drugim oblicima suradnje sa drugim političkim strankama,

– donosi pravilnike i druge akte za čije donošenje ovim Statutom nije propisana nadležnost nekog drugog stranačkog tijela,

– odlučuje o svim pitanjima koja ovim Statutom nisu izričito stavljena u djelokrug drugih stranačkih tijela,

– obavlja i druge poslove u skladu sa zakonom, Statutom i drugim aktima.

Predsjednik

Članak 26.

Predsjednik:

– predstavlja i zastupa Stranku, upravlja radom Stranke, vodi politiku Stranke u skladu s Programom i odlukama Skupštine i Predsjedništva,

– izvršava Statut i Program Stranke,

– odgovara za zakonitost rada Stranke,

– saziva i predsjeda sjednicama Predsjedništva i Skupštine,

– obavještava javnost o utvrđenim ciljevima i djelovanju Stranke,

– potpisuje sve akte koje donosi Predsjedništvo i Skupština,

– usklađuje i potiče suradnju središnjih tijela Stranke,

– podnosi Predsjedništvu prijedlog o izbornim i/ili poslijeizbornim koalicijama kao i drugim oblicima suradnje s drugim političkim strankama,

– predlaže kandidate za izbore na lokalnoj i nacionalnoj razini,

– potpisuje kandidacijske liste, kandidature i sve punomoći sukladno važećim zakonskim propisima o predsjedničkim, nacionalnim i lokalnim izborima,

– potpisuje kandidacijske liste i kandidaturu za sve ustrojstvene oblike Stranke, ili ovlašćuje osobu koja će umjesto predsjednika obavljati potpisivanje istih,

– predlaže Predsjedništvu kandidate za izbor tajnika Stranke

– pokreće raspravu o određenim pitanjima iz djelokruga Skupštine i Predsjedništva

– poduzima sve pravne radnje u ime i za račun Stranke

– podnosi izvješće o svom radu Predsjedništvu i Skupštini,

– obavlja i druge poslove utvrđene ovim Statutom i drugim aktima Stranke koji nisu povjereni nekom drugom tijelu Stranke.

Potpredsjednik

Članak 27.

Potpredsjednika Stranke bira Skupština na mandat od četiri godine.

Potpredsjednik predstavlja i zastupa te u svim poslovima zamjenjuje Predsjednika Stranke u slučaju njegove odsutnosti ili spriječenosti, kao i u slučaju prestanka mandata Predsjednika do održavanja novih izbora u roku od šest mjeseci.

Potpredsjednik obavlja sve poslove za koje ga ovlasti Predsjednik.

Potpredsjednik je za svoj rad odgovoran Predsjedniku i članovima Skupštine.

Tajnik

Članak 28.

Predsjedništvo bira i imenuje tajnika na mandat od četiri godine za obavljanje stručno-administrativnih poslova utvrđenih ovim Statutom.

Tajnik može biti član drugih tijela Stranke, izuzev član Nadzornog odbora.

Članak 29.

Tajnik obavlja poslove:

– izvršava naloge središnjih tijela Stranke (Predsjedništva i Skupštine),

– vodi Evidenciju (registar) članova,

– obavlja sve stručno-administrativne poslove neophodne za djelovanje Stranke u skladu s ovlastima koje mu povjeri Predsjednik i/ili Predsjedništvo Stranke,

– koordinira rad središnjih tijela Stranke te ustrojstvenih oblika Stranke,

– brine i odgovara za financijsko poslovanje Stranke,

– priprema proračune, izvještaje o izvršenju proračuna, financijska izvješća u skladu sa zakonskim propisima Republike Hrvatske,

– priprema sve druge izvještaje za Nadzorni odbor na njihov zahtjev.

Nadzorni odbor

Članak 30.

Nadzorni odbor Stranke sastoji se od tri člana.

Članovi Nadzornog odbora Stranke ne mogu biti članovi niti jednog drugog tijela Stranke.

Članove Nadzornog odbora bira Skupština, a predsjednika Nadzornog odbora biraju članovi Nadzornog odbora između sebe na prvoj sjednici odmah po završetku Skupštine.

Mandat članova Nadzornog odbora traje četiri godine.

Sjednice Nadzornog odbora saziva predsjednik Nadzornog odbora po potrebi, a najmanje jednom godišnje, u pravilu prije održavanja redovite godišnje sjednice Skupštine.

Sjednica Nadzornog odbora je pravovaljana ako je nazočna natpolovična većina njegovih članova, a odluke se donose natpolovičnom većinom glasova svih članova Nadzornog odbora.

Zapisnik na sastanku Nadzornog odbora vodi jedan od članova Nadzornog odbora, koji zapisnik ovjerava svojim potpisom, a potpisuje ga predsjednik Nadzornog odbora.

Zapisnik sa sastanka Nadzornog odbora dostavlja se svim članovima Predsjedništva i Nadzornog odbora.

Članak 31.

Nadzorni odbor:

– utvrđuje je li djelatnost Stranke u skladu sa zakonom, ovim Statutom i drugim aktima Stranke,

– nadzire materijalno i financijsko poslovanje Stranke, obavlja pregled poslovnih knjiga, o čemu izvješće podnosi Skupštini,

– prati i nadzire rad drugih tijela Stranke, a o svom nalazu i mišljenju obavještava Skupštinu i tijelo čiji je rad nadziran.

Članak 32.

Nadzorni odbor, ukoliko utvrdi nepravilnosti u radu tijela Stranke ili pojedinih članova, ima pravo zatražiti od Predsjedništva pokretanje stegovnog postupka ili razrješenje dužnosnika.

Predsjedništvo je dužno u roku od 30 dana očitovati se o nalazima Nadzornog odbora i o poduzetim mjerama.

Ako Predsjedništvo ne postupi po zahtjevu Nadzornog odbora, Nadzorni odbor može zahtijevati sazivanje izvanredne Skupštine radi razmatranja utvrđenih nepravilnosti.

Članovi Nadzornog odbora obvezni su čuvati tajnost svih prikupljenih podataka o financijskom poslovanju Stranke, osim u slučajevima kada je zakonom propisana obveza prijave nadležnim tijelima.

Članak 33.

Nadzorni odbor dužan je pridržavati se načela tajnosti podataka i informacija do kojih je došao tijekom svojeg djelovanja vezano uz financije i imovinu Stranke. Podatke i informacije može dati samo osobama i/ili tijelima koja na to imaju pravo temeljem Statuta i drugih propisa Stranke. Ukoliko bilo koji član Nadzornog odbora prekrši načelo tajnosti protiv njega pokrenuti će se stegovni postupak te će biti razriješen dužnosti. Člana Nadzornog odbora razrješuje Skupština na prijedlog Predsjednika Stranke nakon provedenog stegovnog postupka.

Trajanje mandata, prestanak mandata prije vremena i opoziv osoba ovlaštenih za zastupanje i članova tijela

Članak 34.

Mandat svih tijela Stranke i njenih članova traje četiri godine. Članovi koji su priključeni Predsjedništvu usred mandata, isti traje do isteka mandata tog tijela.

Osobama ovlaštenim za zastupanje i članovima tijela Stranke mandat prije isteka vremena na koje su birani može prestati na vlastiti zahtjev i u slučaju nemogućnosti obavljanja dužnosti duljem od šest mjeseci.

Kad osobi ovlaštenoj za zastupanje i članu tijela Stranke mandat prestaje na vlastiti zahtjev ili u slučaju nemogućnosti obavljanja dužnosti duljem od šest mjeseci, provodi se postupak izbora nove osobe ovlaštene za zastupanje i člana tijela Stranke za preostali dio mandata na izvanrednoj sjednici Skupštine Stranke koja se saziva u skladu s odredbama ovog Statuta.

Kad član tijela podnosi ostavku čini to na način da podnosi pisanu ostavku tijelu koje ga je izabralo, a obavijest o tome istodobno dostavlja tijelu kojega je bio član.

Podnošenjem ostavke član stranke više se ne smatra aktivnim članom tijela u koje je bio izabran, nije pozvan sudjelovati na sjednicama niti se ubraja u kvorum.

Tijelo može nastaviti s radom sve dok je broj članova veći od polovice najmanjeg broja članova previđenih Statutom.

Do opoziva osoba ovlaštenih za zastupanje ili članova tijela Stranke može doći zbog povrede obveza i dužnosti propisanih ovim Statutom.

O zahtjevu za opoziv osobe ovlaštene za zastupanje ili člana tijela Stranke raspravlja se i odlučuje na izvanrednoj sjednici Skupštine koja se saziva u skladu s odredbama ovog Statuta.

Osoba ovlaštena za zastupanje ili član tijela Stranke bit će opozvani ako je odluka o opozivu donesena natpolovičnom većinom članova Skupštine definiranih člankom 17. Statuta.

U slučaju opoziva osobe ovlaštene za zastupanje ili člana tijela Društva, na sjednici Skupštine na kojoj je isti opozvan bira se nova osoba ovlaštena za zastupanje i član tijela Društva za preostali dio mandata.

IV. TEMELJNA NAČELA I CILJEVI

Članak 35.

Stranka svoje djelovanje temelji na zalaganju za modernu, demokratsku i inkluzivnu Hrvatsku u kojoj građani koji traže konkretne promjene i bolje sutra imaju ključnu ulogu u oblikovanju budućnosti.

Stranka promiče slobodu, demokraciju, poštovanje temeljnih ljudskih prava, obiteljskih vrijednosti, ravnopravnost žena i muškaraca te pravnu državu.

Načela Stranke temelje se na poštovanju demokracije, vladavine prava, održivosti i socijalne pravde, uz snažno ukorijenjenu svijest o kulturnim i nacionalnim vrijednostima.

Stranka se zalaže za ekonomski pragmatizam s nacionalnim vrijednostima, usmjerena je na održivost, inovacije, digitalizaciju i poticanje domaće proizvodnje te pruža viziju budućnosti temeljenu na jednakim šansama za sve građane.

Stranka se zalaže također za prijenos nadležnosti i financijskih sredstava na jedinice lokalne i regionalne samouprave, uz poticanje odgovornog i transparentnog upravljanja na lokalnoj razini.

Stranka promiče demografski oporavak kroz mjere za poticanje obitelji, uključujući porezne olakšice i dostupnije usluge za roditelje.

Stranka se zalaže za smanjenje poreznog opterećenja građana i poduzetnika.

Cilj Stranke je i osiguravanje jednakih prava i prilika za sve građane bez obzira na njihovu regionalnu, socijalnu ili ekonomsku pozadinu te promicanje društvene solidarnosti kroz mjere za smanjenje nejednakosti i podršku najugroženijim skupinama.

Stranka promiče poštovanje višestranačja i osiguravanje ravnopravnih uvjeta za političko natjecanje te inzistira na jačanju odgovornosti izabranih predstavnika prema građanima kroz mehanizme povratne informacije i redovite evaluacije njihova rada.

Kako bi ostvarila svoje ciljeve Stranka surađuje s drugim političkim strankama, udrugama civilnog društva, građanskim političkim inicijativama, nezavisnim listama, i drugim oblicima udruživanja te pojedincima u Republici Hrvatskoj i inozemstvu.

Stranka može sudjelovati u osnivanju zajedničkih koalicijskih i koordinacijskih tijela s političkim strankama registriranim u Republici Hrvatskoj.

Odluku o bilo kakvoj suradnji Stranke sa drugim subjektima donosi Predsjedništvo Stranke.

V. FINANCIRANJE

Financiranje i sredstva za rad

Članak 36.

Stranka sredstva za rad stječe prihodima od članarine, dobrovoljnih priloga (donacija), prihoda od imovine u svojem vlasništvu, izdavačke djelatnosti, organizacije stranačkih događanja, prihoda od prodaje propagandnog materijala, prihodima ostvarenim iz državnog proračuna i proračuna jedinice lokalne i područne (regionalne) samouprave, te iz drugih zakonom dopuštenih izvora financiranja.

Stranka ostvarena sredstva koristi za političko djelovanje i ostvarenje svojih političkih ciljeva financiranjem redovnih političkih aktivnosti i troškova izborne promidžbe.

Korištenje sredstava za rad Stranke nadzire Nadzorni odbor.

VI. PRESTANAK RADA STRANKE

Članak 37.

Stranka može prestati postojati svojom odlukom ili aktom mjerodavnog državnog tijela iz razloga propisanih zakonskim propisom kojim se uređuje rad političkih stranaka.

Odluku o prestanku Stranke donosi Skupština dvotrećinskom većinom članova Skupštine.

Odluka o prestanku Stranke sadrži i odluku o imovini Stranke.

VII. ZAVRŠNE ODREDBE

Članak 38.

Stranka donosi Etički kodeks kao poseban akt u kojem su detaljno propisana pravila ponašanja članova, načela djelovanja, te obveze i odgovornosti u skladu s Programom i Statutom Stranke.

Etički kodeks donosi Predsjedništvo Stranke.

Etički kodeks je obvezujući za sve članove Stranke.

Kršenje odredaba Etičkog kodeksa smatra se povredom članske obveze te može biti sankcionirano u skladu s postupkom propisanim Statutom i drugim aktima Stranke.

U slučaju nesuglasja između odredbi Etičkog kodeksa i ovog Statuta, primjenjuju se odredbe Statuta.

Članak 39.

O svim pitanjima koja ovim Statutom nisu stavljena u nadležnost pojedinog tijela Stranke, odlučuje Predsjedništvo.

Svi akti i odluke tijela Stranke moraju biti u skladu s ovim Statutom.

Tumačenje Statuta i svi drugih akata daje Predsjedništvo Stranke.

Prijedlog izmjena i dopuna Statuta donosi Predsjedništvo Stranke, a iste usvaja Skupština.

Sve što nije regulirano ovim Statutom, bit će regulirano drugim aktima koje donosi Predsjedništvo Stranke.

Ovaj Statut stupa na snagu danom donošenja.

Samobor, 18. siječnja 2025.

Predsjednik
 Nezavisne stranke Samo Tim
 Josip Štajnkler, v. r.